Toanette Els, die Boer soek ’n vrou-deelnemer wat van bedrog aangekla word, het die geld waarmee sy blykbaar iemand “ingeloop” het, reeds terugbetaal.
“Hoewel ek glo Toanette was verkeerd, is dit nie hoe ek dinge doen nie. Koerante is wreed. Dit gaan nie vir julle oor die dieper storie nie, dit gaan vir julle oor die sensasie. Nou is hierdie ’n hengse storie,” het sy hierdie week aan Rapport gesê.
“Ek weet nie of sy dit as ’n reël doen nie en of dit net ’n kwessie van omstandighede was nie. Dit kon my kind gewees het. Niks wat ek nou doen, gaan hul seer minder maak nie.
“Dis nie net sy nie. Dis haar ouers, haar broer, haar mense. Dis nie vir ons om te besluit is die meisiekind eerbaar nie. My gut sê vir my die kind was oorweldig gewees. Sy het in ’n situasie beland waar sy nie geweet het hoe om uit te kom nie,” het Smit gesê.
Els het aan Rapport gesê dat sy nie Smit se deposito onmiddellik kon betaal nie omdat sy self ’n deposito vir verblyf vir die studente moes betaal en dit eers moes terugkry voordat sy vir Smit kon vergoed.
Wilmer Muller, ’n woordvoerder van Boer soek ’n vrou, sê kykNET het kennis geneem van die saak en respekteer die regsproses.
Asiatiese griep verwag: Suid-Afrikaanse gesondheidswerkers moet hulle gereed maak vir ’n epidemie van Asiatiese griep wat Suid-Afrika binne die volgende paar jaar sal begin teister, volgens ’n hoofartikel in die jongste uitgawe van die Suid-Afrikaanse Tydskrif vir Geneeskunde. Die virus wat hierdie soort influensa, bekend as “Hongkong ’68”, veroorsaak, verskil genoeg van die virusse wat vorige wêreldwye epidemies veroorsaak het om “moeilikheid te maak”. Prof. James Gear, direkteur van die Suid-Afrikaanse Instituut vir Geneeskundige Navorsing, het gister gesê dat influensa-virusse elke 10 tot 15 jaar mutasies ondergaan. ’n Entstof wat vir een soort influensa ontwikkel word, is nie so doeltreffend in die bestryding van ’n ander soort nie.
Trekkerbaba oorlede: ’n Regstreekse afstammeling van die bekende Voortrekkerfamilie Uys, mej. Aletta Margaretha Uys, is gister in die hospitaal op Eshowe in die ouderdom van 93 jaar oorlede. Toe sy vier jaar oud was, het sy saam met die Voortrekkers na Natal getrek. Haar oupa was die Voortrekkerleier Piet Uys. Wyle mej. Uys was ’n onderwyseres in Natal.
Bruin Burger: Van Maandag af verskyn ’n ekstra uitgawe van Die Burger vir sekere gebiede waar groot Kleurlinggemeenskappe hulle bevind: die Skiereiland, Stellenbosch, die Paarl, Wellington, Somerset-Wes en die Strand. In hierdie spesiale uitgawe van die koerant word plek gemaak vir die dekking van gemeenskapsnuus, sport, sosiale geleenthede en so meer. Voorts is daar ’n daaglikse strokiesverhaal, rubrieke en ’n wedstryd. Origens is dit dieselfde koerant wat aan ander streke gestuur word. ’n Uitsoekspan van korrespondente uit die gemeenskap self behartig die spesiale beriggewing. Let op die rooi aanduiding “Ekstra.”
Vreemde geskiedenis: Daar is seker min mense wat die Suid-Afrikaanse trefferliedjie Master Jack nie ken nie. Hoeveel mense weet egter dat hierdie liedjie diep onder die aarde in ’n Welkomse myn geskep is? David Marks, wat die liedjie geskryf en gekomponeer het (sy regte naam was Spiros Harkatonator) was ’n mynwerker in die St. Helena-goudmyn en die groep Four Jacks and a Jill het dit op die treffersparade geplaas.